Title: Odôvodnenie
Author: URBANOVA Jana
Last saved by: Lacová Magdaléna
Company: MVSR

Dôvodová správa

A.	Všeobecná časť

Ministerstvo zdravotníctva Slovenskej republiky predkladá na rokovanie vlády Slovenskej republiky návrh nariadenia vlády SR, ktorým sa mení a dopĺňa nariadenie vlády SR č. 43/2005 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom v znení nariadenia vlády SR č. 258/2008 Z. z.  (ďalej len „návrh nariadenia vlády SR“). 

Uvedeným návrhom nariadenia vlády SR sa do právneho poriadku Slovenskej republiky transponuje smernica Komisie (EÚ) 2015/996 z 19. mája 2015, ktorou sa ustanovujú spoločné metódy posudzovania hluku podľa smernice Európskeho parlamentu a Rady 2002/49/ES. Touto smernicou sa novelizuje príloha II smernice Európskeho parlamentu a Rady 2002/49/EC z 25. júna 2002, ktorá sa týka posudzovania a riadenia environmentáleno hluku. Novelizovaná príloha definuje nové metódy posudzovania pre hlukové indikátory využívané v procese vypracovania strategických hlukových máp v nadväznosti na požiadavky tejto smernice, a ktoré nahradili doterajšie, tzv. dočasné metódy používané v členských štátoch Európskej únie od roku 2005. Členské štáty EÚ sú povinné zabezpečiť transpozíciu tejto smernice v termíne do 31. 12. 2018.  V praxi sa nové spoločné metódy budú využívať od tzv. štvrtého kola strategického hlukového mapovania, ktoré sa bude realizovať v horizonte rokov 2020 – 2022.     

Predloženým návrhom nariadenia vlády SR sa do právneho poriadku Slovenskej republiky zároveň preberá aj nariadenie Európskeho parlamentu a Rady (ES) č. 1137/2008 z 22. októbra 2008 o prispôsobení určitých nástrojov, na ktoré sa vzťahuje postup ustanovený v článku 251 zmluvy, rozhodnutiu Rady 1999/468/ES, pokiaľ ide o regulačný postup s kontrolou Prispôsobenie právnych aktov regulačnému postupu s kontrolou.

Návrh nariadenia vlády SR zároveň spresňuje aj niektoré ďalšie podrobnosti o strategických hlukových mapách a akčných plánoch ochrany pred hlukom na základe požiadaviek z odbornej praxe, najmä pokiaľ ide o formu poskytovania týchto máp Úradu verejného zdravotníctva SR a formát poskytovaných údajov v rámci strategických hlukových máp a akčných plánov, čím odstraňuje nepresnosti doterajšieho znenia nariadenia vlády SR. 

Návrh je v súlade s Ústavou Slovenskej republiky, platnými zákonmi ako aj medzinárodnými zmluvami, ktorými je Slovenská republika viazaná a súčasne je v súlade                     s právom Európskej únie.

Predložený návrh nebude mať žiadne vplyvy na rozpočet verejnej správy, sociálne vplyvy, vplyvy na informatizáciu spoločnosti, vplyvy na služby pre občana ani vplyvy na životné prostredie a podnikateľské prostredie.   

B.	Osobitná časť

K čl. I

K bodu  1  
Ustanovenie spresňuje obsahové zameranie hlukových máp na základe požiadaviek praxe s cieľom previazať toto ustanovenie na indikátory definované v prílohe nariadenia vlády č. 1 v bode 1.1 a predísť tak aplikácii nesprávnych hlukových indikátorov.   

K bodu  2  
Podľa § 5 ods. 2 zákona č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov sú subjekty, ktorým tento zákon ukladá povinnosť strategické hlukové mapy a akčné plány vypracovať, povinné poskytnúť ich vrátane všetkých súvisiacich informácií Úradu verejného zdravotníctva Slovenskej republiky. Spôsob poskytnutia týchto údajov legislatíva doposiaľ neupravovala, čo v praxi často viedlo k ich poskytovaniu v tlačenej forme, ktorá nie je efektívna ani pre Úrad verejného zdravotníctva SR a vzhľadom na charakter a rozsah predkladaných dokumentov ani pre ich spracovateľa. Umožnením predkladania dokumentov v elektronickej forme na vhodnom dátovom nosiči (napríklad vo formáte CD alebo DVD) sa tento nedostatok odstraňuje.      

K bodu  3
Zmenou ustanovenia § 3 ods. 3 nariadenia vlády SR sa do právneho poriadku preberajú ustanovenia smernice Komisie (EÚ) 2015/996 z 19. mája 2015, ktorou sa ustanovujú spoločné metódy posudzovania hluku podľa smernice Európskeho parlamentu a Rady 2002/49/ES. Doterajšie dočasné metódy posudzovania pre hlukové indikátory  obsiahnuté v pôvodnom znení prílohy smernice boli pre použitie v podmienkach SR spresnené odborným usmernením Úradu verejného zdravotníctva SR vydaným v nadväznosti na ustanovenie § 7 ods. 2 zákona č. 2/2005 Z. z.   Novelizovaná príloha smernice predpokladá aplikáciu nových spoločných metód vo všetkých členských štátoch Európskej únie v rozsahu, v akom sú uvedené v prílohe smernice.          

K bodu  4
	Legislatívno-technická úprava v nadväznosti na zmenu prílohy č. 2 nariadenia vlády Slovenskej republiky uvedenú v novelizačnom bode 14.  

K bodu  5
  Dopĺňa sa alternatívne označenie hlukového indikátora L_dvn vychádzajúce z označenia v anglickom jazyku na základe skúseností z praxe a z dôvodu lepšej previazanosti s obsahom smernice Komisie (EÚ) 2015/996.

K bodu  6
Dopĺňa sa alternatívne označenie hlukového indikátora L_deň vychádzajúce z označenia v anglickom jazyku na základe skúseností z praxe a z dôvodu lepšej previazanosti s obsahom smernice Komisie (EÚ) 2015/996. 

K bodu  7
Dopĺňa sa alternatívne označenie hlukového indikátora L_večer vychádzajúce z označenia v anglickom jazyku na základe skúseností z praxe a z dôvodu lepšej previazanosti s obsahom smernice Komisie (EÚ) 2015/996. 

K bodu  8
Dopĺňa sa alternatívne označenie hlukového indikátora L_noc vychádzajúce z označenia v anglickom jazyku na základe skúseností z praxe a z dôvodu lepšej previazanosti s obsahom smernice Komisie (EÚ) 2015/996. 

K bodu  9
Navrhuje sa vypustiť ustanovenie bodu 1. 5 v prílohe č. 1 vrátane poznámky pod čiarou k odkazu 1 z dôvodu ich neaktuálnosti.  Akčné hodnoty hlukových indikátorov boli v minulosti ustanovené nariadením vlády Slovenskej republiky č. 40/2002 Z. z. o ochrane zdravia pred hlukom a vibráciami. Uvedené nariadenie stratilo účinnosť v roku 2008, pričom predmetné akčné hodnoty sa stali súčasťou nariadenia vlády SR č. 43/2005 Z. z. (v znení nariadenia vlády SR č. 258/2008 Z. z.). Ustanovenie bodu 1.5 odkazujúce na nariadenie vlády SR č. 40/2002 Z. z. však nebolo vypustené. 

K bodu  10
Dopĺňa sa ustanovenie definujúce obsah grafickej časti strategických hlukových máp aglomerácií, väčších pozemných komunikácií, väčších železničných dráh a väčších letísk na účel spresnenia formátu poskytovaných údajov na základe skúseností z praxe a najmä požiadaviek kladených na tieto údaje zo strany Európskej komisie a reportovacích mechanizmov Európskej environmentálnej agentúry.      

K bodu  11
Spresňuje sa ustanovenie požadujúce zabezpečenie konzultácií akčných plánov ochrany pred hlukom s verejnosťou na základe požiadaviek aplikačnej praxe. Pri implementácii Smernice 2002/49/EC v Európe sa nevyžaduje uskutočnenie konzultácií s verejnosťou výhradne formou verejných diskusií, ale umožňuje sa aj iná, v praxi preferovaná forma týchto konzultácií, napríklad pripomienkovanie návrhu zverejneného na internete, prostredníctvom médií či kancelárie pre styk s verejnosťou.      

K bodu  12
Spresnenie textu ustanovenia upravujúceho obsah akčných plánov ochrany pred hlukom použitím výstižnejšieho pojmu.  Účelom predmetnej časti akčného plánu je posúdenie finančných nákladov a prínosov opatrení navrhnutých v akčnom pláne z hľadiska zníženia expozície obyvateľov environmentálnemu hluku.  

K bodu  13
Upravujú sa akčné hodnoty hlukových indikátorov používaných pri tvorbe strategických hlukových máp na účel lepšej logickej nadväznosti na prípustné hodnoty v zmysle platnej legislatívy, nakoľko v súčasnosti sú akčné hodnoty ustanovené s určitými disproporciami, kedy pre niektoré zdroje hluku je akčná hodnota nižšia ako prípustná hodnota. Návrh tento nedostatok úpravou akčných hodnôt odstraňuje.

K bodu  14
Dopĺňa sa obsah tranzpozičnej prílohy v nadväznosti na ustanovenie novelizačného bodu č. 3 ako aj potrebu transpozície nariadenia Európskeho parlamentu a Rady (ES) č. 1137/2008 z 22. októbra 2008 o prispôsobení určitých nástrojov, na ktoré sa vzťahuje postup ustanovený v článku 251 zmluvy, rozhodnutiu Rady 1999/468/ES, pokiaľ ide o regulačný postup s kontrolou Prispôsobenie právnych aktov regulačnému postupu s kontrolou.

K čl. II

Navrhuje sa dátum nadobudnutia účinnosti návrhu nariadenia vlády Slovenskej republiky.